Vrystaatse dokter ontvoer, vermoorDr. Simon Ngcobo (Foto: Facebook) ’n Mediese dokter van Welkom in die Vrystaat is Maandagaand dood gevind nadat sy gesin vroeër die aand by hul huis aangeval en hy ontvoer is. Dr. Simon Ngcobo en sy gesin is tydens dié aanval beroof voordat die gewapende aanvallers met hom in sy motor op die vlug geslaan het. Ngcobo is later met verskeie skietwonde dood aangetref. Hy sou Woensdag 63 jaar oud word. Kapt. Stephen Thakeng, polisiewoordvoerder, sê Ngcobo se vrou (27) en die egpaar se twee jong kinders, onderskeidelik twee en vyf jaar oud, het oomblikke voor die aanval by die gesin se huis in Doorn aangekom nadat hulle winkel toe was. Ngcobo se vrou het die motor in die motorhuis geparkeer toe sy haar vyfjarige dogter om hulp hoor skree het. Sy het opgemerk dat ’n aanvaller ’n vuurwapen op haar dogter rig en sy en haar twee kinders is deur twee aanvallers na die huis gelei. Ngcobo, wat in daardie stadium reeds tuis was, het die deur oopgemaak en die twee aanvallers het die gesin tot in die huis gedwing. Ngcobo het hom probeer teësit, maar is eindelik oorval. Die aanvallers het toe ’n onbekende bedrag kontant uit die kluis, asook die egpaar se selfone gebuit voordat Ngcobo in sy wit Renault Duster gedwing is. Dit is toe dat die aanvallers met Ngcobo wegjaag. ’n Soektog na Ngcobo is van stapel gestuur en die voertuig kon met behulp van die opsporingsmaatskappy Tracker in Riebeeckstad opgespoor word. Die voertuig is met polisiebeamptes se aankoms op die toneel verlate aangetref. Ngcobo se liggaam is sowat ses meter daarvandaan aangetref. Sy hande was agter sy rug vasgebind en hy het skietwonde aan sy kop en bors gehad. ’n Saak van moord en roof is sedertdien aanhangig gemaak. Enigiemand met inligting rakende die voorval word versoek om sers. Andrew Lechesa by 060 985 9330 te bel.